ไฟแนนซ์
โดย...ช.ชดา
24 ก.พ. 2559

โดย...ช.ชดา
...โปรดทราบ กระทรวงพาณิชย์ได้ออกกฎกระทรวงกำหนดธุรกิจบริการที่ไม่ต้องขออนุญาตในการประกอบธุรกิจของคนต่างด้าวเพิ่มเติมอีก 4 ประเภท คือ ธุรกิจธนาคารพาณิชย์ ธุรกิจสำนักงานผู้แทนธนาคาร ธุรกิจประกันชีวิต และธุรกิจประกันวินาศภัย ขณะนี้รอประกาศในราชกิจจานุเบกษา ก็จะมีผลบังคับใช้ทันที
ที่กระทรวงพาณิชย์นำธุรกิจทั้ง 4 ประเภทออกจากบัญชีสามท้าย พ.ร.บ.การประกอบธุรกิจของคนต่างด้าว พ.ศ. 2542 ก็เพราะเห็นว่าธุรกิจเหล่านี้เรามีความพร้อมในการแข่งขัน มีกฎหมายและหน่วยงานเฉพาะกำกับดูแลอยู่ จะทำให้มีความคล่องตัวและเหมาะสมกับสภาพการค้าและการลงทุนที่เปลี่ยนแปลงไป
...ว่ากันตามข้อเท็จจริง ขณะนี้มีธนาคารสัญชาติไทยแท้เหลือไม่กี่แห่ง และในอนาคตก็อาจจะไม่เหลือ ในโลกไร้พรมแดนเงินทุนไหลเข้าไหลออกกันเป็นว่าเล่น มีการเกิดดับของธุรกิจเสมอๆ
...เสียดายหากคนไทยจะไม่ได้ดูการ์ตูนแอนิเมชั่นบลิงก์ บลิงก์ การ์ตูนสำหรับเด็กฝีมือคนไทย เป็นเรื่องการผจญภัยในป่าใหญ่ของขบวนการบลิงก์ บลิงก์ เป็นการ์ตูนที่ธนาคารกรุงเทพควักเงินสนับสนุนการผลิตเพื่อเป็นสื่อสำหรับเด็กและเยาวชน ขอบอกว่าเนื้อหาดีดูสนุกจริง ออกอากาศทางช่องไทยรัฐทีวี ทุกเช้าวันเสาร์เวลา 08.15 น. ใครพลาดชมสามารถดูย้อนหลังได้ทางยูทูบ
...ภาวะที่ค่าเงินผันผวนทั่วโลกจากสงครามค่าเงิน ฐากร ปิยะพันธ์ กรรมการผู้จัดการใหญ่ กรุงศรี คอนซูมเมอร์ แนะนำว่าเดินทางไปต่างประเทศให้ซื้อของเป็นเงินสกุลของประเทศนั้นจะดีกว่า อย่าใช้เป็นเงินบาท แลกไปแลกมาจะขาดทุนอัตราแลกเปลี่ยนไปเปล่าๆ 
...ใครมีเอกสารหักลดหย่อนภาษีมาก ขอเตือนให้ยื่นแบบเสียภาษีเงินได้แต่เนิ่นๆ เพราะอาจถูกเรียกเอกสารเพิ่ม